DECRETO 77/2004, do 2 de abril, polo que se declara a urxente ocupación, para efectos de expropiación forzosa, pola Deputación Provincial de Pontevedra, dos bens e dereitos necesarios para a realización das obras do proxecto de alargamento, drenaxe e mellora da seguridade vial dos accesos ao cemiterio municipal de Lalín, concello de Lalín.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 22/04/2004

A Deputación Provincial de Pontevedra, en sesión que tivo lugar o día vinte e sete de decembro de dous mil dous, aprobou o proxecto de alargamento, drenaxe e mellora da seguridade vial dos accesos ao cemiterio municipal de Lalín e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
A Deputación Provincial de Pontevedra remitiu a documentación complementaria para a correcta tramitación do expediente, con data de entrada no rexistro xeral da Consellería de Xustiza, Interior e Administración Local o día vinte e catro de febreiro de dous mil catro.
Os bens en que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable ás citadas obras, sinalando que o solo afectado está clasificado actualmente no Plan Xeral de Ordenación Municipal como solo rústico, polo que a execución das obras non pode implicar en ningún caso a súa transformación en solo urbano. O dito informe tivo entrada no rexistro xeral da Consellería de Xustiza, Interior e Administración Local o día tres de marzo de dous mil catro.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala a deputación, a actuación é necesaria para dotar de beirarrúas e servizos os accesos ao cemiterio municipal de Lalín, toda vez que resulta ser unha zona de abundante tránsito de vehículos e peóns, incrementándose, como é lóxico, nos días que se produce algún enterramento, o cal xera na actualidade un grave perigo para a seguridade vial, polo que a realización do proxecto reduciría o risco potencial de accidentes de tráfico nun futuro.
A competencia para a declaración da urxente ocupación correspóndelle ao Consello da Xunta de Gali
cia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia na súa reunión do día dous de abril de dous mil catro,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Pontevedra para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de alargamento, drenaxe e mellora da seguridade vial dos accesos ao cemiterio municipal de Lalín, debendo, de ser o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
San Vicente do Pino, Monforte de Lemos (Lugo), dous de abril de dous mil catro.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local